Maak oop jou oë, meneerHulle staan wêreldwyd bekend as die leunstoelkenners, die miljoene ondersteuners wat voor die televisie sit en rugby kyk. Die meeste was nog nooit naby aan ŉ reëlboekie nie, het vir die o.14 D-span op skool gespeel en dra ŉ ondersteunerstrui en sweetpakbroeke wat nog nooit om die middel gepas het nie, maar boeta, Saterdae is hulle op hul pos. Ja, soms is hulle reg, maar meestal verkeerd. “Is jy blind ref”, en “maak oop jou oë” is van die uitdrukkings wat die meeste gebruik word. “Dis ŉ aanslaan”, of “vorentoe”, of “wat dan van voordeel” is drie van die ander frases wat hoog op die top20-trefferslysie is. En wat van “hy het nie ŉ benul wat in die skrums aangaan nie” en “ek wonder of hy ooit gespeel het”. Nog voordat die wedstryd begin, word daar gesê: “Agge nee wat, vandag word ons weer geboor”, of “hoe kan hy vir die Sharks blaas, hy woon dan in Durban?” Ek kan dit dus heeltemal verstaan hoekom versekeringsmaatskappye die blasers borg, want hulle beweeg op die lysie, speel op die treinspoor. Eintlik behoort die vervaardigers van hoëbloeddruk-medisyne ook aan boord te kom. Dink maar terug aan Bryce Lawrence, Wayne Erickson, Dave McHugh, Stuart Dickinson, Peter Marshall en Jerome Poite. Nou wonder ek wat word daar in die Alexander-huishouding in Marlborough in Nieu-Seeland gesê wanneer daar rugby gekyk word. Volgens stuff.co.nz het pa Tony (48) ŉ paar jaar se ondervinding, maar word hy in die skadu gestel deur sy twee seuns, Cameron (17) en Ben (15). Cameron blaas al vir vyf jaar lank (was hy 12 toe hy begin het?) en is Saterdag in beheer van sy eerste eersteligawedstryd tussen Harlequins en East Coast in Lansdowne. Hy het op 3 Junie ŉ eerstespankragmeting tussen Waimea en Shirly in Nelson hanteer en hom baie goed van sy taak gekwyt. Cameron hoop om in die voetspore van een van hul bure, Ben O’Keeffe te volg, wat reeds op die internasionale paneel is en verlede week vir die Springbokke teen Frankryk geblaas het. Maar ek wonder wat in die sitkamers gesê gaan word wanneer Cameron opdraf.